Document ID: 32014R0969

KOMMISSIONENS FORORDNING (EU) Nr. 969/2014
af 12. september 2014
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af calciumascorbat (E 302) og natriumalginat (E 401) i visse uforarbejdede frugter og grøntsager
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
EU-listen over fødevaretilsætningsstoffer kan opdateres i overensstemmelse med den fælles procedure, der er omhandlet i artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
(3)
En ansøgning om tilladelse til anvendelse af calciumascorbat (E 302) og natriumalginat (E 401) som overfladebehandlingsmidler i forbindelse med visse færdigpakkede, kølede, uforarbejdede, spiseklare frugter og grøntsager blev forelagt den 12. november 2012 og blev stillet til rådighed for medlemsstaterne i henhold til artikel 4 i forordning (EF) nr. 1331/2008.
(4)
Der er en stigende efterspørgsel efter udskårne frugter og grøntsager, især fordi det er bekvemt med spiseklare produkter og på grund af de sundhedsmæssige fordele, der er forbundet med at indtage dem.
(5)
Færdigpakkede, kølede, uforarbejdede, spiseklare frugter og grøntsager er friske frugter og grøntsager, som skylles, før de skrælles og/eller udskæres og/eller får fjernet stilken, emballeres og opbevares på køl. Nogle frugters og grøntsagers bestanddele risikerer at blive ødelagt, når de udsættes for ilt eller lys, som frugt- og grøntsagskød udsættes for ved skrælning og/eller udskæring og/eller fjernelse af stilk. Blotlæggelse af frugt- og grøntsagsvæv fremkalder en række fysiologiske ændringer som f.eks. iltning, brunfarvning osv., der nedbringer næringsværdien i fødevarerne og bør minimeres.
(6)
Der er et teknologisk behov for at anvende calciumascorbat (E 302) og natriumalginat (E 401) i visse færdigpakkede kølede, uforarbejdede, spiseklare frugter og grøntsager. Disse tilsætningsstoffer anvendes sammen til at danne en spiselig gel, som påføres overfladen på frugter og grøntsager og danner en beskyttende tynd hinde, der fungerer som en fysisk hindring for ilt og væde og mindsker ekssudation og udtørring af overfladen på disse frugter og grøntsager. Som følge heraf begrænses de fysiologiske nedbrydningsreaktioner, hvilket hjælper med at bevare næringsværdien i frugterne og grøntsagerne. Gelen muliggør derfor en bedre og længere holdbarhed af disse frugter og grøntsager.
(7)
Anvendelsen af calciumascorbat (E 302) og natriumalginat (E 401) som overfladebehandlingsmidler ville bidrage til at øge holdbarheden af de færdigpakkede, kølede, uforarbejdede, spiseklare frugter og grøntsager i deres holdbarhedsperiode og dermed øge tilgængeligheden og fremme markedsadgangen for spiseklare udskårne frugter og grøntsager.
(8)
Calciumascorbat (E 302) og natriumalginat (E 401) tilhører gruppen af tilsætningsstoffer, for hvilke der ikke er fastlagt et acceptabelt dagligt indtag (3). Dette betyder, at de ikke udgør en sundhedsfare på de niveauer, der er nødvendige for at opnå den ønskede teknologiske virkning.
(9)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende calciumascorbat (E 302) og natriumalginat (E 401) som overfladebehandlingsmidler i forbindelse med færdigpakkede, kølede, uforarbejdede, spiseklare frugter og grøntsager udgør en opdatering af nævnte liste, som ikke kan få virkninger for menneskers sundhed, er det ikke nødvendigt at anmode om en udtalelse fra Den Europæiske Fødevaresikkerhedsautoritet.
(10)
I henhold til bilag II til forordning (EF) nr. 1333/2008 er brugen af calciumascorbat (E 302) allerede godkendt »Kun til færdigpakkede, kølede, uforarbejdede, spiseklare frugter og grøntsager samt færdigpakkede uforarbejdede og skrællede kartofler« under fødevarekategori nr. 04.1.2 »Frugt og grøntsager, skrællet, overskåret, findelt«.
(11)
Det er derfor hensigtsmæssigt at tillade anvendelse af natriumalginat (E 401) som overfladebehandlingsmiddel i fødevarekategori 04.1.2 »Frugt og grøntsager, skrællet, overskåret, findelt« i bilag II til forordning (EF) nr. 1333/2008 i en mængde på højst 2 400 mg/kg og kun i kombination med calciumascorbat (E 302) i en mængde på højst 800 mg/kg for at danne en spiselig gel.
(12)
Bilag II til forordning (EF) nr. 1333/2008 bør derfor ændres i overensstemmelse hermed.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. september 2014.

Labels: 3
0
1
17